CELEX ID: 32010L0026
Publication Date: 2010-03-31

Document Text:
KOMISJONI DIREKTIIV 2010/26/EL,
31. märts 2010,
millega muudetakse Euroopa Parlamendi ja nõukogu direktiivi 97/68/EÜ väljaspool teid kasutatavatele liikurmasinatele paigaldatavate sisepõlemismootorite heitgaaside ja tahkete heitmete vähendamise meetmeid käsitlevate liikmesriikide õigusaktide ühtlustamise kohta
(EMPs kohaldatav tekst)
EUROOPA KOMISJON,
võttes arvesse Euroopa Liidu toimimise lepingut,
võttes arvesse Euroopa Parlamendi ja nõukogu 16. detsembri 1997. aasta direktiivi 97/68/EÜ väljaspool teid kasutatavatele liikurmasinatele paigaldatud sisepõlemismootorite heitgaaside ja tahkete heitmete tekitatud õhusaaste vastaseid meetmeid käsitlevate liikmesriikide õigusaktide ühtlustamise kohta, (1) eriti selle artikleid 14 ja 14a,
ning arvestades järgmist:
(1)
Direktiivi 97/68/EÜ artiklis 14a on sätestatud kriteeriumid ja menetluskord kõnealuse direktiivi artikli 9a lõikes 7 nimetatud perioodi pikendamiseks. Direktiivi 97/68/EÜ artikli 14a kohane uuring näitas, et professionaalseks kasutamiseks mõeldud mitme positsiooniga käeshoitavatele liikurmasinatele, kuhu on paigaldatud SH:2 ja SH:3 klassi mootorid, kehtestatud II etapi nõuete täitmisel esineb tõsiseid tehnilisi raskusi. Seetõttu on vaja pikendada artikli 9a lõikes 7 nimetatud tähtaega kuni 31. juulini 2013.
(2)
Pärast direktiivi 97/68/EÜ muutmist 2004. aastal on diiselmootorite konstrueerimises tehtud tehnilisi edusamme eesmärgiga viia need vastavusse IIIB ja IV etapi heitgaaside piirväärtustega. Välja on arendatud elektrooniliselt juhitavad mootorid, mis asendavad suurel määral mehaaniliselt juhitavaid kütuse sissepritse- ja reguleerimissüsteeme. Seetõttu tuleks direktiivi 97/68/EÜ I lisas esitatud praegu kehtivaid üldisi tüübikinnitusnõudeid vastavalt kohandada ning kehtestada IIIB ja IV etapi jaoks üldised tüübikinnitusnõuded.
(3)
Direktiivi 97/68/EÜ II lisas on kindlaks määratud nende teatiste tehnilised üksikasjad, mille tootja peab esitama koos mootori tüübikinnitustaotlusega tüübikinnitusasutusele. Saastet vähendavaid lisaseadmeid käsitlevad detailid on üldised ja neid peaks kohandama spetsiifiliste järeltöötlusseadiste jaoks, mis on vajalikud selleks, et tagada mootorite vastavus IIIB ja IV etapi heitgaaside piirväärtustega. Et võimaldada tüübikinnitusasutustel hinnata mootori vastavust IIIB ja IV etapile, tuleks esitada üksikasjalikum teave mootoritele paigaldatud järeltöötlusseadiste kohta.
(4)
Direktiivi 97/68/EÜ III lisas on sätestatud mootorite testimise ning gaasiliste ja tahkete heitmete määra kindlakstegemise meetod. Mootorite tüübikinnituskatsete menetluskord IIIB ja IV etapi heitgaaside piirväärtustele vastamise kinnitamiseks peaks näitama samaaegset vastavust gaasiliste (süsinikmonooksiid, süsivesinikud, lämmastikoksiidid) ja tahkete heitmete piirmäärale. Maanteevälist püsitsüklit (NRSC) ja maanteevälist siirdetsüklit (NRTC) tuleks vastavalt kohandada.
(5)
Direktiivi 97/68/EÜ III lisa jaoga 1.3.2 nähakse ette, et enne külma/kuuma katseseeria alustamist muudetakse tähiseid (I lisa jagu 2.18), katsete järjestust (III lisa) ja arvutusvalemeid (III lisa III liide). Mootorite tüübikinnitusmenetluse kohaselt tuleb IIIB ja IV etapi heitgaaside piirväärtustele vastamise kinnitamiseks esitada külmkäivitustsükli üksikasjalik kirjeldus.
(6)
Direktiivi 97/68/EÜ III lisa jaos 3.7.1 on sätestatud katsetsükli eri seadmete tehnilised andmed. Jaos 3.7.1.1 (tehnilised andmed A) nimetatud katsetsüklit on vaja kohandada, et selgitada välja, millist mootori pöörlemiskiirust on tüübikinnituse arvutusmeetodi juures vaja kasutada. Samuti on vaja kohandada viidet rahvusvahelise katsestandardi ISO 8178-4:2007 uuendatud versioonile.
(7)
Direktiivi 97/68/EÜ III lisa jaos 4.5 on kirjeldatud üldjoontes heitmekatse tegemist. Seda punkti tuleb kohandada külmkäivitustsükli arvessevõtmiseks.
(8)
Direktiivi 97/68/EÜ III lisa 3. liites on sätestatud gaasiliste ja tahkete heitmetega seotud andmete hindamise ja arvutamiskriteeriumid III lisas sätestatud NRSC ja NRTC katsete jaoks. Mootorite tüübikinnitus vastavalt IIIB ja IV etapile nõuab arvutusmeetodi kohandamist NRTC katse jaoks.
(9)
Direktiivi 97/68/EÜ XIII lisa hõlmab sätteid, milles käsitletakse kohanduskava alusel turule viidud mootoreid. IIIB etapi sujuva rakendamise tagamiseks võib osutuda vajalikuks selle kohandamise kava ulatuslikum kasutamine. Seetõttu peavad tehnilise arenguga kohandamisega, mis võimaldab võtta kasutusele IIIB etapiga vastavuses olevad mootorid, kaasnema meetmed sellise olukorra vältimiseks, kus kohanduskava kasutamist võivad takistada teatamise nõuded, mis ei ole enam asjakohased selliste mootorite kasutuselevõtuks. Meetmete eesmärk peaks olema teatamise nõuete ja aruandmiskohustuse lihtsustamine ning nende fookustamine ja kohandamine turujärelevalveasutuste vajadusega reageerida IIIB etapi kasutuselevõtmisest tulenevale kohanduskava suurenenud kasutusele.
(10)
Kuna direktiiviga 97/68/EÜ on ette nähtud väljastada IIIB etapi mootorite (L-kategooria) tüübikinnitust alates 1. jaanuarist 2010, on vaja võimaldada tüübikinnituse andmist nimetatud kuupäevast alates.
(11)
Õiguskindluse aspektist lähtudes peaks käesolev direktiiv jõustuma võimalikult kiiresti.
(12)
Käesoleva direktiiviga sätestatud meetmed on kooskõlas direktiivi 97/68/EÜ artikli 15 lõike 1 kohase komitee arvamusega,
ON VASTU VÕTNUD KÄESOLEVA DIREKTIIVI:
Artikkel 1
Direktiivi 97/68/EÜ muutmine
Direktiivi 97/68/EÜ muudetakse järgmiselt.
1)
Artikli 9a lõikele 7 lisatakse järgmine alalõik:
„Olenemata esimesest lõigust pikendatakse erandi kehtivusaega 31. juulini 2013 ülakäepidemega seadmete kategoorias professionaalseks kasutamiseks ette nähtud mitme positsiooniga käsihekilõikurite ja ülakäepidemega puukärpimise kettsaagide jaoks, millele on paigaldatud SH:2 ja SH:3 klassi mootorid.”
2)
I lisa muudetakse vastavalt käesoleva direktiivi I lisale.
3)
II lisa muudetakse vastavalt käesoleva direktiivi II lisale.
4)
III lisa muudetakse vastavalt käesoleva direktiivi III lisale.
5)
V lisa muudetakse vastavalt käesoleva direktiivi IV lisale.
6)
XIII lisa muudetakse vastavalt käesoleva direktiivi IV lisale.
Artikkel 2
Üleminekusätted
Alates järgmisest päevast pärast selle direktiivi avaldamist Euroopa Liidu Teatajas võivad liikmesriigid anda tüübikinnituse elektrooniliselt juhitavatele mootoritele, mis vastavad käesoleva direktiiviga muudetud direktiivi 97/68/EÜ I, II, III, V ja XIII lisas esitatud nõuetele.
Artikkel 3
Ülevõtmine
1. Liikmesriigid jõustavad käesoleva direktiivi järgimiseks vajalikud õigus- ja haldusnormid kaheteistkümne kuu jooksul pärast käesoleva direktiivi avaldamist. Liikmesriigid edastavad kõnealuste normide teksti viivitamata komisjonile.
Liikmesriigid kohaldavad neid norme alates 31. märtsist 2011.
Kui liikmesriigid need normid vastu võtavad, lisavad nad nendesse või nende ametliku avaldamise korral nende juurde viite käesolevale direktiivile.
2. Liikmesriigid edastavad komisjonile käesoleva direktiiviga reguleeritavas valdkonnas nende poolt vastu võetud põhiliste siseriiklike õigusnormide teksti.
Artikkel 4
Jõustumine
Käesolev direktiiv jõustub järgmisel päeval pärast selle avaldamist Euroopa Liidu Teatajas.
Artikkel 5
Adressaadid
Käesolev direktiiv on adresseeritud liikmesriikidele.
Brüssel, 31. märts 2010

EuroVoc Classification:
Level 1: 100158
100155
100160
100156
Level 2: 100244
100261
100249
100271
100242
Level 3: 1718
434743
3641
2090
2014
All Concepts: 1719
1994
2522
5235
6400